സുനാമി വീടുകളുടെ അറ്റകുറ്റപ്പണി: സാങ്കേതിക തടസമുണ്ടെന്ന് മന്ത്രി തിരുവനന്തപുരം: സംസ്ഥാനത്ത് സുനാമി പുനരധിവാസ പദ്ധതിയുടെ ഭാഗമായി ഗുണഭോക്താക്കള്ക്ക് വിതരണം ചെയ്തിട്ടുള്ള സുനാമി ഫ്ളാറ്റുകളുടെയും വീടുകളുടെയും അറ്റകുറ്റപ്പണി നടത്താന് റവന്യൂ വകുപ്പിന് സാങ്കേതിക പരിമിതികളുണ്ടെന്ന് മന്ത്രി കെ. രാജന്. നിയമസഭയില് സി.ആര്. മഹേഷ് കൊണ്ടു വന്ന ശ്രദ്ധക്ഷണിക്കലിന് മറുപടി പറയുകയായിരുന്നു മന്ത്രി. സുനാമി പുനരധിവാസ പദ്ധതി ഒരു തുടര് പദ്ധതിയല്ലാത്തതിനാലാണ് അറ്റകുറ്റപ്പണി നടത്താന് സാധിക്കാത്തത്. എന്നാല് ഇവിടങ്ങളിലെ മാലിന്യ പ്രശ്നവും സംസ്കരണം, കുടിവെള്ള വിതരണം, റോഡുകളുടെ അറ്റകുറ്റപ്പണി തുടങ്ങിയ വിഷയങ്ങള് ബന്ധപ്പെട്ട തദ്ദേശ സ്വയംഭരണ സ്ഥാപനങ്ങള് നടപ്പിലാക്കുന്നുണ്ട്. പദ്ധതിപ്രകാരം നിര്മിച്ച കോളനികളിലെ മാലിന്യ നിര്മാര്ജനം, സെപ്റ്റിക് ടാങ്ക് നിറഞ്ഞ് കവിയുന്നത് ഉള്പ്പെടെയുള്ള പ്രശ്നങ്ങള്, കുടിവെള്ള പ്രശ്നം, ചുറ്റുമതില് നിര്മാണം എന്നിവ നിര്വഹിക്കുന്നതിന് തദ്ദേശ സ്വയംഭരണ വകുപ്പിനെയും ജലവിഭവ വകുപ്പിനേയും ചുമതലപ്പെടുത്തി ഉത്തരവ് പുറപ്പെടുവിച്ചിട്ടുണ്ട്. പദ്ധതിപ്രകാരം നിര്മിച്ച വിവിധ ജില്ലകളിലെ ഫ്ളാറ്റ് സമുച്ചയങ്ങളുടെ പരിപാലന ചുമതല അതത് ജില്ലകളിലെ തദ്ദേശ സ്വയംഭരണ സ്ഥാപനങ്ങളെ ഏല്പ്പിച്ചുകൊണ്ട് ഉത്തരവ് പുറപ്പെടുവിച്ചിട്ടുണ്ടെന്നും മന്ത്രി കൂട്ടിച്ചേര്ത്തു. കൊല്ലം ജില്ലയില് ക്ലാപ്പന, കുലശേഖരപുരം പഞ്ചായത്തുകളിലും കരുനാഗപ്പള്ളി നഗരസഭയിലുമാണ് സുനാമി പുനരധിവാസ കോളനികളുള്ളത്. ഇതില് കുലശേഖരപുരം പഞ്ചായത്തിലെ തീരദേശ മേഖലകളിലും കരുനാഗപ്പള്ളി നഗരസഭയിലെ കോഴിക്കോട് ഭാഗത്തുമുള്ള സുനാമി കോളനികളിലും ജലദൗര്ലഭ്യം അനുഭവപ്പെടുന്നതായി ശ്രദ്ധയില്പ്പെട്ടിട്ടുണ്ടെന്നും മന്ത്രി അറിയിച്ചു.